Kolmapäeva õhtupoolikul sai teoks järjekordne, juba kolmas, lasteaiapere ühine meisterdamine. Sellel korral oli teemaks jõulud. Iga Meistrikoja külaline lunastas endale väikese tasu eest sissepääsuks käepaela. Olgu märgitud, et suuremates rühmades olid käepaelte punujateks lapsed.
Meisterdamise ideid oli igale maitsele – sai teha ingleid, meisterdada looduslikust materjalist, valmistada kaarte, kuuseehteid, jõulupärgi, minikuuski, vanikuid, päkapikke jm. Kõige olulisem selle ürituse juures oligi see, et lapsed said meisterdada koos vanematega. Paar tunnikest möödus linnulennul ja soe oli vaadata laste säravaid silmi, viies koju emme-issiga koos valmistatud jõulukaunistusi.
Lasteaiapere tänab kõiki osavõtjaid!
Kirjutas Kaire Oks